## Sporazum

### NN 76/1992 (9.11.1992.), Sporazum

# VLADA REPUBLIKE HRVATSKE

Vlada Republike Hrvatske, Savez samostalnih sindikata Hrvatske; Hrvatska
udruga sindikata, Konfederacija nezavisnih sindikata Hrvatske, Nezavisni
sindikat znanosti i visokog obrazovanja Hrvatske, Nezavisni sindikat zaposlenih
u osnovnom obrazovanju Hrvatske, Samostalni sindikat radnika u grafičkoj,
informativnoj i izdavačkoj djelatnosti Hrvatske, Republički sindikat radnika
HPT-a i Sindikat radnika HEP-a zaključili su

## SPORAZUM

I.

Sudionici ovog Sporazuma suglasni su da će surađivati u oblikovanju
i provođenju mjera ekonomske i socijalne politike u Republici Hrvatskoj.

Vlada Republike Hrvatske će:

- prilikom predlaganja sistemskih propisa iz oblasti radnog prava i
socijalne sigurnosti tražiti mišljenje sindikata i na njega se očitovati;

- informirati sindikate o prijedlozima sistemskih propisa kojima se
uređuje porezni sustav, pretvorba poduzeća i uspostava vlasničkih odnosa;

- koristiti svoje ovlasti u propisivanju mjera neposredne kontrole cijena
proizvoda i usluga iz nadležnosti Republike i općina u cilju zaštite najugroženijih
dijelova stanovništva.

II.

Vlada Republike Hrvatske i sindikati će pripremiti projekt uspostavljanja
radnog sudstva u skladu s modelima razvijenih europskih zemalja.

III.

Vlada Republike Hrvatske propisati će prestanak važenja Uredbe o plaćama
("Narodne novine", broj 71/92) danom stupanja na snagu ovog Sporazuma,
a plaće će se isplaćivati u skladu s odredbama ovog Sporazuma.

IV.

Pravne osobe u privatnom sektoru koje su u takovom statusu registrirane
i kod kojih je više od 50% kapitala u privatnom vlasništvu odnosno kod
kojih je u postupku pretvorbe uplaćeno više od 50% dionica ili udjela u
odnosu na ukupnu vrijednost kapitala, mogu isplaćivati neto plaće u skladu
s općim aktom i kolektivnim ugovorom.

V.

Pravne osobe, osim pravnih osoba iz točke IV. ovog Sporazuma, te organi
i organizacije koji se financiraju iz državnog, općinskih i gradskih proračuna
ili društvenih fondova, mogu isplaćivati neto plaće za listopad u skladu
s općim aktom i kolektivnim ugovorom ali najviše do razine prosječne neto
plaće isplaćene za kolovoz uvećane za 21%.

Pravne osobe te organi i organizacije iz stavka 1. ove točke čije su
prosječne plaće za kolovoz bile niže od prosječne plaće u privredi Republike
za kolovoz (34.485 HRD), mogu isplatiti neto plaće za listopad do razine
prosječne neto plaće u privredi Republike za kolovoz uvećane za 21%.

VI.

Pravne osobe te organi i organizacije iz točke V. ovog Sporazuma mogu
isplaćivati neto plaće za studeni u skladu s općim aktom i kolektivnim
ugovorom ali najviše do razine prosječne neto plaće isplaćene za listopad
uvećane za 0,8 indeksnih poena za svaki indeksni poen rasta cijena na malo
u studenom.

VII.

Pravne osobe te organi i organizacije iz točke V. ovog Sporazuma koje
su do dana stupanja na snagu ovog Sporazuma za kolovoz ili rujan isplatile
prošječnu neto plaću nižu od prosječne plaće u privredi Republike za kolovoz
(34.485 HRD), mogu isplatiti neto plaće za te mjesece u skladu s općim
aktom i kolektivnim ugovorom, ali najviše do razine prosječne plaće u privredi
Republike za kolovoz.

VIII.

Pravne osobe te organi i organizacije iz točke V. ovog Sporazuma mogu
isplaćivati najvišu mjesečnu neto plaću u svoti koja ne može biti veća
od 8 prosječnih mjesečnih neto plaća u privredi Republike prema posljednjem
objavljenom podatku.

IX.

Podatke o plaćama potrebne za primjenu odredaba ovog Sporazuma objavljuje
Služba društvenog knjigovodstva Hrvatske.

Podatke o cijenama na malo potrebne za primjenu odredaba ovog Sporazuma
objavljuje Državni zavod za statistiku.

X.

Vlada Republike Hrvatske, Hrvatska gospodarska komora i sindikati će
usklađivati najnižu osnovnu plaću iz Općeg kolektivnog ugovora za gospodarstvo
i Općeg kolektivnog ugovora za javne djelatnosti i javna poduzeća, te minimalnu
plaću, a u cilju uspostavljanja jedinstvenog tržišta rada u Republici.

XI.

Primjenu odredaba ovog Sporazuma u dijelu hoji se odnosi na plaće prati
i osigurava te upute za njegovo provođenje daje Služba društvenog knjigovodstva
Hrvatske.

Služba društvenog knjigovodstva Hrvatske neće dozvoliti isplatu plaća
suprotno odredbama ovog Sporazuma.

XII.

Za tumačenje ovog Sporazuma njegovi sudionici formiraju zajedničku komisiju
koju čine tri predstavnika Vlade Republike Hrvatske i tri predstavnika
sindikata.

XIII.

Sudionici ovog Sporazuma suglasni su da njihovi ranije zaključeni sporazumi
ostaju na snazi.

XIV.

Ovaj Sporazum stupa na snagu kada ga potpišu ovlašteni predstavnici
sudionika Sporazuma, a primjenjuje se od dana objave u "Narodnim novinama".

Zagreb, 9. studenoga 1992.

Vlada Republike Hrvatske

potpredsjednik

dr. Mate Granić, v. r.

Savez samostalnih sindikata Hrvatske

Dragutin Lesar, v. r.

Hrvatska udruga sindikata

Berislav Belec, v. r.

Konfederacija nezavisnih sindikata Hrvatske

Mladen Mesić, v. r.

Nezavisni sindikat znanosti i visokog obrazovanja Hrvatske

Vilim Riblć, v. r.

Nezavisni sindikat zaposlenih u osnovnom obrazovanju Hrvatske

Mirjana Špoljar, v. r.

Samostalni sindikat radnika u grafičkoj, informativnoj i izdavaćkoj
djelatnosti Hrvatske

Stjepan Kolarić, v. r.

Republički sindikat radnika HPT-a

Josip Pupić, v. r.

Sindikat Radnika HEP-a

Tomo Svoren, v. r.

Ostalo, NN 76/1992-1994
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)